REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2/29-18

23. mart 2018. godine

B e o g r a d

Z A P I S N I K

SA 10. SEDNICE ODBORA ZA DIJASPORU I SRBE U REGIONU

Sednica je održana u četvrtak, **22. marta 2018**. godine u Maloj sali Doma Narodne skupštine sa početkom u **10,00 časova**.

Sednicom je predsedavao mr Ivan Kostić, predsednik Odbora.

Sednici je prisustvovao Miodrag Linta, zamenik predsednika Odbora.

Sa sednice opravdano odsutni: Blaža Knežević, Jadranka mr Jovanović, Aleksandar Marković, Prim. dr Vlado Babić, Aleksandar Čotrić, Goran Nikolić, Marjana Maraš; Mirjana Dragaš, Ljiljana Mihajlović, dr Ivan Bauer, Dragan Veljković, Vladimir Đurić, Radoslav Milojičić, Filip Stojanović i Dejan Šulkić.

Sednici su prisustvovali predstavnici studentskog kluba Pravnog fakulteta Univerziteta u Beogradu i određeni broj studenata srpskog porekla iz regiona, koji studiraju u Srbiji, članovi alumni pevačke grupe Zadužbine Studenica i Vukan Lavadinović u ime Organizacije srpskih studenata iz inostranstva (OSSI)

Predsednik Odbora za dijasporu i Srbe u Regionu mr Ivan Kostić je pozdravio prisutne goste i s obzirom da nije bilo kvoruma, u skladu sa članom 72. stavom 5. Poslovnika Narodne skupštine otvorio je 10. sednicu sa sledećim Dnevnim redom:

1. Položaj studenata srpskog porekla iz regiona, koji studiraju u Srbiji
2. Razno

Predsedavajući je u vezi sa prvom tačkom dao nekoliko uvodnih napomena i podsetio da u Srbiji studiraju studenti iz regiona, kako oni koji su okviru Projekta „Srbija za Srbe iz regiona“, tako i studenti iz regiona koji nisu u okviru navedenog projekta. Predsedavajući je rekao da na osnovu zaključka Vlade Republike Srbije projekat postoji i realizuje se od 2011. godine i informisao prisutne da se Projekat realizuje sa ciljem unapređivanja odnosa sa državama iz regiona, jačanja veza između matice i dijaspore, kao i podizanja nivoa obrazovanosti pripadnika srpskih nacionalnih zajednica. Zemlje regiona koje su obuhvaćene projektom su: Makedonija, Mađarska, Rumunija, Albanija, Slovenija i Bugarska, a da je prethodnih godina obahvatao i R. Hrvatsku, Crnu Goru i Federaciju BiH. Projekat predviđa dodelu stipendija odabranim kandidatima, koja podrazumeva besplatan kurs srpskog jezika, besplatno školovanje na osnovim, master i doktorskim studijama, stipendiju u iznosu od 15 hiljada dinara mesečno, smeštaj i ishranu, kao i zdravstveno osiguranje. Projektom je definisano da se svaki stipendista može usavršavati samo na jednom nivou studija-osnovnim, master ili doktorskim i da u prvoj, tj. pripremnoj fazi Projekta stipendisti pohađaju kurs srpkog jezika. Predsedavajući se zahvalio Studentskom klubu Pravnog fakulteta u Beogradu na saradnji u cilju organizacije sednice Odbora na koju su pozvani da prisustvuju studenti iz regiona, koji studiraju u Srbiji. Obraćajući se studentima, naglasio je da imaju podršku svoje matice i da kada se nakon studija u Srbiji budu vratili u svoje zemlje, poručio da budu predstavnici i ambasadori svih onih vrednosti, kojima obiluje srpski narod. Kostić je istakao da ovakvi susreti treba da budu češći i zamolio studente da u obraćanju iznesu svoje utiske, predloge i sugestije u vezi sa svojim položajem tokom studiranja u Srbiji.

Prisustnima se obratio Miodrag Linta, zamenik predsednika Odbora za dijasporu i Srbe u regionu i preneo pozdrave i poziv za razumevanje od strane narodnih poslanika, članova Odbora, koji zbog opravdane sprečenosti, tj. glasanja koje je započelo u istom terminu, kada i sednica Odbora, nisu u mogućnosti da prisustvuju sednici Odbora. Linta je studentima naglasio da treba imati u vidu da se radi o važnoj temi i da je ovo početak saradnje sa Odborom za dijasporu i Srbe u regionu, kao i da će u tom smislu u narednom periodu biti sazvana još jedna sednica u prisustvu većine članova Odbora, kao i predstavnika nadležnih ministarstava. U daljem obraćanju, informisao je prisutne da je poreklom iz današnje R.Hrvatske i da se dugi niz godina bavi problematikom položaja Srba u osam država regiona, gde živi skoro dva miliona Srba. On je istakao da pitanje Srba u regionu treba da bude jedno od najvažnijih državnih i nacionalnih pitanja u Srbiji. Što se tiče položaja Srba u Mađarskoj i Rumuniji, on je zadovoljavajućem nivou, dok u svim ovim ostalim državama, izuzev Republike Srpske, položaj je težak. Najteži položaj Srba je u Hrvatskoj i Federaciji BiH, gde su preostali Srbi diskrminisani kroz zakonodavstvo i od strane nadležnih državnih organa navedenih zemalja. Takođe je težak položaj oko 200.000 Srba u Crnoj Gori, gde se vodi politika potiskivanja srpskog jezika i ćirilice i gde se vodi teška borba naših sunarodnika za očuvanje kulturnog i nacionalnog identiteta. Srbi u Sloveniji još uvek nemaju status nacionalne manjine, dok Srbi u Makedoniji imaju brojne probleme, pre svega u oblasti informisanja. Veoma je težak položaj Srba u Albaniji, gde se preko 100 godina vodi sistematska politika albanizacije našega naroda istakao je Linta i rekao da Odbor za dijasporu i Srbe u regionu u granicama svojih mogućnosti pokušava da sva ta pitanja aktuelizuje u javnosti. Jedno od važnijih stvari je jačanje veza i saradnje, posebno sa mladima koji dolaze iz država regiona, kao i sa studentima koji su iz Srbije, a imaju senzibilitet za tu problematiku, ili su rodom, ili čiji su roditelji poreklom iz neke od država regiona, kako bi se uspostavila saradnja, čula mišljenja, predlozi i sugestije. Na kraju izlaganja Linta je studentima poručio da će Odbor u okviru svoga delokruga preduzeti odgovarajuće korake i posredovati u tom smislu kod nadležnih institucija.

Nemanja Vučković, predsednik studentskog kluba Pravnog fakulteta Univerziteta u Beogradu se na početku obraćanja zahvalio Odboru i Narodnoj skupštini na iskazanoj spremnosti za saradnju i na organizaciji tematske sednice. On se posebno zahvalio Fondaciji „Studenica“ i njenom rukovodstvu i podsetio da je grupa uvaženih osnivača američko-srpskog porekla 1993. godine uspostavila Zadužbinu na čelu sa Majklom Đorđevićem, kao i da Fondacija stipendira talentovane studente srpskog porekla. On je naglasio da opšti interes uvek treba stavljati iznad pojedinačnog, ukazujući na zajednički motiv izjednačavanja položaja studenata srpskog porekla iz regiona sa domaćim državljanima.

U diskusiji su učestvovali: Draško Savić iz Republiike Srpske, student treće godine Pravnog fakulteta Univerziteta u Beogradu, član studentskog kluba; Jelena Lučić, student iz Crne Gore, Bojana Sabo, student iz Mađarske, Kristina Kalendžić i Mirjana Nešković, studenti iz Makedonije, Tina Marković, student iz R.Srpske, Jovan Berić,student završne godine osnovnih studija Fakulteta političkih nauka Univerziteta u Beogradu, stipendista Zadužbine „Studenica“ i Vukan Lavadinović, u ime Organizacije srpskih studenata iz inostranstva (OSSI).

Svi studenti su u okviru izlaganja izrazili zadovoljstvo položajem, odnosno tretmanom, koji imaju u Srbiji tokom studiranja. Naime, oni su istakli da se njihov položaj ne razlikuje od položaja domaćih studenata. Što se tiče položaja Srba u zemljama iz kojih dolaze, ukazali su na određene segmente i pokazali spremnost da u budućoj saradnji daju bliža pojašnjenja u vezi sa položajem srpske zajednice u zemljama iz kojih dolaze.

Pošto po tački „Razno“ nije bilo prijavljenih za reč, predsednik je zaključio rad 10. sednice.

Sednica je završena u 11,20 časova.

SEKRETAR ODBORA PREDSEDNIK ODBORA

Vesna Matić Vukašinović mr Ivan Kostić